সরকারের নির্দেশনা অনুযায়ী এক অংকে সুদহার নামানোর সিদ্ধান্ত বাস্তাবায়নে সরকারি ব্যাংকগুলোতে পড়ে থাকা অলস অর্থ ৬ শতাংশ সুদে বেসরকারি ব্যাংকগুলোকে দেয়া হবে। এতদিন রাষ্ট্রায়ত্ত ব্যাংকগুলো এই অর্থ ঋণ হিসেবে ১০ শতাংশ সুদের উপরে বেসরকারি ব্যাংকগুলোকে প্রদান করতো। সোমবার ব্যাংকার্স সভার পর বাংলাদেশ ব্যাংকের গভর্নর ফজলে কবিরের সঙ্গে রাষ্ট্রায়ত্ত বাণিজ্যিক ব্যাংকের ব্যাংকের ব্যবস্থাপনা পরিচালক ও প্রধান নির্বাহীদের বৈঠকে এ সিদ্ধান্ত নেয়া হয়। এসময় বাংলাদেশ ব্যাংকের ডেপুটি গভর্নর আবু হেনা মোহাম্মদ রাজি হাসান, বাংলাদেশ ব্যাংকের ব্যাংকিং রিফর্ম উপদেষ্টা এস কে সুর চৌধুরীসহ রাষ্ট্রায়ত্ত ব্যাংকের এমডিরা উপস্থিত ছিলেন।